**Colindul pâinii calde**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Dă-mi mâna ta, iubite, palma stângă

Să pot ghici de vei rămâne lângă

Alcovul unde toarce caier luna

Când te visez. Ştii mie mi-e totuna

Că vii târziu când zorii scriu prefaţa

Acestui timp, e-atât de scurtă viaţa,

Alunecăm încet de azi spre mâine,

Dar trupul meu miroase înc-a pâine

Scoasă din test cu mâinile iubirii,

De-o să mă guşti savoarea fericirii

Ai s-o cunoşti, sunt caldă ca păcatul,

Anafura ce-alungă necuratul.

- Îți las, iubito, palmele și pieptul

Să simți cum bați în el, ți-am dat acceptul

La nemurire,-n inima flămândă

E templul tău, e dulcea mea osândă

Să te silabisesc o viață-ntreagă...

Lectura zilnic, iar o să m-atragă

Chiar dacă o să știu pe dinafară

Gustul de pâine coaptă-n vatr-afară

Ce trupul tău îl poartă sub veșminte,

Degeaba-mi ceri să fiu copil cuminte,

Cu tine-mi pare dulce și păcatul

De-a frământa cu buzele-aluatul.

Liliana Trif Ioan Grigoraș